کٲمل صٲبن چھے پنہٕ نٮ۪ن کینژن کالہٕ باجن ہٕندۍ پٲٹھۍ زبان سٲزی ہٕنز فٲیدٕ مند کٲم تہ انجام دِژمٕژ۔ ادبی کامٮ۪ن دوران ٲس تِمن زبٲنۍ ہٕنز تنگ دامٲنی بُتھِ پٮ۪وان، بامَے تخلیق آسہ ہا ، ترتیب یا تحقیق ،تِمن ٲسۍ نٔوۍ لفٕظ ژھارٕنۍ یا نایٲبی ہٕندِس صورتس منزتھُرٕنۍ پٮ۪وان ۔نٔوۍ لفظ تہٕ اصطلاح گٔرِتھ ٲسۍ تِم زبٲنۍ تہٕ ادبٕچہ ترقی باپتھ نَوِ وَتہٕ سوتراوان۔ ضروری چھُنہٕ تُہنزِ پرٮ۪تھ کتھِ سٍتۍ آسہ اتفاق مگر یتھ کتھِ سٍتۍ کرِ نہٕ شاید کانہہ تہ اختلاف زِ یہ کینژھاہ تِمو کور تہ کورُکھ أکِس کٲمل وۅستہٕ کارٕ سٕندۍ پٲٹھۍ أکِس قدیم ادبی لرِ نٔوۍ پور ہُرراونہٕ باپتھ، درٮ۪رکرنہٕ باپتھ، پرانٮ۪ر رژھراوان رژھراوان نوٮ۪ر دِنہٕ باپتھ تہٕ وُسعت دِنہٕ باپتھ۔ اَمیُک مطلب چھُنہٕ زِ پرٮ۪تھ کینہہ کور تِمہٕ وٕے یوت ، تہندٮ۪و کینژَو کالہٕ باجوتہ دیُت أتھۍ مقصدس سگ بلکہ بعضو کٔرۍ بعضے معاملن منز أہندِ کھۅتہٕ تہ جکھ جِتن، اکھ کتَھ چھے ضروری زِ اَسہ پزِ پنہٕ نٮ۪ن پیش رَون ہُند شُکر گُذار روزُن زِ یتھ چیزس تِمو دَس تُل أسۍ چھِ تتھ وۅنۍ دل چھَل دِوان تہٕ مۅل مرتبہٕ مُشخص کرنٕچہ کو ششہ کران۔ کٲمل صٲبَن محققانہٕ اندازٕ چھُ عٲلمانہٕ ۔ تحقیقی مٲدانس منز حٲران کرٕوُنۍ انکشاف کٔرِتھ تُل تِمو نوٮ۪ن بحثن دَس۔ از برونہہ واریاہ کال و ون تِمو عبدالاحدزرگر صٲبنہ شٲعریہ زِ یہ چھے Horror poetry، یتھ پٮ۪ٹھ وۅنۍ وۅنۍ نَوِ سَرٕ سوچنہٕ یوان چھُ ۔ کُلیاتِ حبہ خاتون آیہ بازر تہٕ اَتھ منز اوس پنُن مخصوص تحقیقی انداز ورتٲوِتھ کٲمل صٲبَن أرنہ مالہ ہٕندِس وجودس اِنکار کورمُت۔ یہ کُلیات گٔیہ 1995 منز شایع ، دنیاہن وُچھ زِ کٲمل صٲب چھُ اَتھ منز ونان زِ أرنہ مالہ ہُندوجود چھُ فرضی ، اماپوز پرن وٲلۍ گٔیہ زَن یژکالاہ روٗزِتھ ہیوٗ۔ گوژھ تہٕ اتہ پٮ۪ٹھ زبردس بحث و ۅتھُن ، نجی مجلسن منز آسہٕ سۅسرِ گۅسرِ سپدان مگر یژ کالاہ تُل نہٕ قلم کٲنسہ ، اَتھ اوس میانہ خیالہٕ کٲمل صٲبُن زوردار تحقیقی اندازے ذمہٕ دار۔یوتام 2004ءمنز ارجن دیو مجبورن "أرنہ مال " کتابٕچہ شایع کور یتھ منز کٲمل صٲبنٮ۪ن سوالن جواب دِنہٕ آمٕتۍ چھِ تہٕ محمد یوسف ٹینگن صٲبن تہ شش رنگ کتابہ منز جواب لیوٗکھ ۔ اَمہ برونہہ پہن اوس " آلو " رسالس منز ناجی منورن کٲمل صٲبُن استدلال زیرِ بحث اونمُت ۔ بَس اَمہ بحثُک چھُ یی گۅڈ تہٕ یی ا ند۔ "جوابن چھُ عرض‘ کتابن منزچھِ کٲمل صٲبن وارٕیہن تحقیقی تہٕ تنقیدی معاملن پٮ۪ٹھ بحث تُلۍمٕتۍ مگر از تام زنتہٕ سنیاوُے نہٕ کانہہ یِمن معاملن ، کٲنسہ نہ کور کُنہ پٮ۪ٹھ اعتراضٕے ،نہ تقاضے تہٕ نہ بحثٕے۔